SKRIFTLIG FORESPØRGSEL P-2535/01

af Gabriele Stauner (PPE-DE) til Kommissionen

(11. september 2001)

Om: Forelæggelse af analyseresultater i forbindelse med forfalsket smør

Frem til midten af 2000 lod den italienske mafia store mængder smør forfalske ved tilsætning af animalske og vegetabilske fedststoffer samt kemiske stoffer og markedsførte det forfalskede smør gennem belgiske, tyske, franske og italienske virksomheder. I alt skal der være tale om 100 000 tons af dette smør, som fortrinsvis blev anvendt i bageriprodukter. Efter at bedragerierne var afsløret, blev der i juni 2000 beslaglagt ca. 200 tons af det forfalskede smør i Belgien, Frankrig og Italien. De berørte medlemsstater blev opfordret til at foretage kemiske undersøgelse med henblik på at skabe klarhed over eventuelle sundhedsmæssige risici.

Med skrivelse af 17. august 2001 meddelte Forbundsrepublikken Tysklands minister for forbrugerbeskyttelse, fødevarer og landbrug, at de ønskede analyseresultater fra Belgien, Frankrig og Italien endnu ikke var forelagt for Den Stående Veterinærkomité, og at den tyske regering derfor ikke kunne behandle og vurdere dem.

Kan Kommissionen forklare, hvorfor disse resultater endnu ikke er forelagt?

Kan Kommissionen oplyse, hvilke skridt den har iværksat eller påtænker at iværksætte for at tvinge de pågældende medlemsstater til at forelægge analyseresultaterne?

Kan Kommissionen oplyse, hvilke undersøgelsesresultater den egentlig baserer det på, når den i årsberetningen for 2000 om bekæmpelse af svig(1) anfører, at ekspertundersøgelserne ud fra analyserne af de beslaglagte produkter på nuværende tidspunkt udelukker enhver direkte risiko for forbrugernes sundhed?

Kan Kommissionen forelægge de pågældende eksperters navne og funktioner samt kopier af de nævnte analyseresultater?

(1) KOM(2001) 255, s. 24.

Svar afgivet på Kommissionens vegne af David Byrne

(22. oktober 2001)

Det ærede parlamentsmedlem henvises til Kommissionens svar på hendes skriftlige forespørgsel E-2210/01.

Med hensyn til forelæggelse af analyseresultater i forbindelse med forfalsket smør skal Kommissionen minde det ærede parlamentsmedlem om, at oplysningerne udgør en del af de retslige undersøgelser og derfor er underlagt tavshedspligt i forbindelse med efterforskningen i Frankrig og Italien. De belgiske myndigheder har foretaget analyser, som viste, at der hverken er polykloreret bifenyl (PCB), organiske klorforbindelser eller tungmetaller til stede i prøverne af det forfalskede smør, der er oplagret på deres område. Retsmyndighederne i Belgien, som modtog en retsanmodning fra retsmyndighederne i Italien, har dog også påberåbt sig tavshedspligt i forbindelse med efterforskningen.

På mødet i Den Stående Veterinærkomité den 12. september 2001 mindede Kommissionen medlemsstaterne om, at de nødvendigvis skal fremsende alle givne oplysninger om resultaterne af de analyser, der er foretaget i forbindelse med forfalsket smør, når de respektive retsprocedurer gør det muligt.

I årsberetningen for 2000(1) om beskyttelse af Fællesskabernes finansielle interesser og bekæmpelse af svig hedder det: På indeværende tidspunkt udelukker ekspertundersøgelserne af produkterne enhver direkte risiko for forbrugernes sundhed, og hermed gengav Kommissionen delvis en pressemeddelelse, som Det Europæiske Kontor for Bekæmpelse af Svig (OLAF) udsendte den 19. december 2000. Udsagnet er begrundet i de konklusioner, der forelå på daværende tidspunkt fra de nationale myndigheders side.

Kommissionen opfordrer det ærede parlamentsmedlem til at rette henvendelse til retsmyndighederne i de nævnte medlemsstater for at få nærmere oplysninger om dokumenter, som vedrører de igangværende retsundersøgelser, eller om deres eksperter.

(1) KOM(2001) 255 endelig udg.